**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.02.2019, ora 08.00 – 08.02.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.02.2019, ora 07.00**

**RÂURI**

**Debitele au fost, în general, în scădere**, exceptând râurile din bazinul Bârlad și cele din Dobrogea unde au fost staționare și cursul inferior al Siretului pe care s-au produs creșteri datorită propagării.

Se situează peste:

- **COTA DE INUNDAȚIE** râul Tur la stația hidrometrică Micula (310+26)-jud. SM;

-**COTELE DE ATENŢIE** râurile la stațiile hidrometrice: Tur – Călineşti Oaş (350+20)-jud. SM, Turulung (360+4)-jud. SM (sector îndiguit) datorită deversărilor controlate din acumularea Călineşti și Crișul Alb – Chișineu Criș (600+23)-jud. AR.

Debitele se situează, în general, la valori peste mediile multianuale lunare, mai mici (30-90% din valorile multianuale lunare) pe Moraviţa, pe cursul mijlociu și inferior al Crasnei, pe cursul superior al Mureşului şi pe unii afluenţi ai Bârladului şi Prutului.

Formațiunile de gheață (gheaţă la mal, pod de gheaţă și năboi) existente pe râurile din Moldova, în bazinul superior al Mureșului și izolat în bazinul superior și mijlociu al Oltului, s-au menținut fără modificări importante.

Predomină gheaţa la maluri, podurile de gheaţă fiind prezente pe cursurile superioare ale Siretului, Bistriţei şi pe unele râuri mici din bazinul Bârladului şi Prutului inferior.

**Debitele vor fi, în general, în scădere**, exceptând râurile din bazinul Bârlad, afluenții Prutului și pe cele din Dobrogea unde vor fi, în general, staționare.

Se va menţine peste **COTELE DE ATENŢIE** râul Tur - aval acumularea Călineşti (sector îndiguit) datorită deversărilor controlate din acumularea Călineşti.

Formaţiunile de gheaţă se vor menține fără modificări importante.

**DUNĂRE**

**Debitul la intrarea în ţară (secţiunea Baziaş) în intervalul 07.02 – 08.02.2019 a fost în creştere, având valoarea de 6800 m3/s, peste media multianuală a lunii februarie (5300 m3/s)**.

În aval de Porţile de Fier debitele au fost în creștere.

**Debitul la intrarea în ţară (secţiunea Baziaş) va fi în creştere (7100 m3/s).**

În aval de Porţile de Fier debitele vor fi în creştere.

**2.** **Situaţia meteorologică în intervalul 07.02.2019, ora 08.00 –08.02.2019, ora 06.00**

**ÎN ŢARĂ**

Vremea a fost mai caldă decât în mod normal pentru această perioadă în nordul, estul și, parțial în centrul țării, în timp ce în restul teritoriului valorile termice s-au situat în jurul mediilor multianuale specifice perioadei, cu excepția dealurilor sudice, unde au fost mai scăzute. Cerul a fost noros în sud și sud-est și a prezentat înnorări temporare în rest. S-au semnalat precipitații slabe, mixte și pe arii restrânse în Oltenia și predominant ploi cu caracter izolat în Muntenia. Vântul a suflat slab și moderat, cu unele intensificări în Dobrogea și în estul Munteniei. S-a menținut strat de zăpadă în zonele montane, care măsura în platformele stațiilor meteorologice, până la 225 cm (în Masivul Făgăraș), în nordul-vestul Olteniei (până la 20 cm) și pe suprafețe mici în Maramureș (până la 13 cm), Moldova (până la 11 cm) și în Transilvania (până la 24 cm). Temperaturile maxime s-au încadrat între -1 grad la Morărești și Joseni și 8 grade la Borod, iar la ora 06.00 se înregistrau -15 grade la Miercurea Ciuc și 3 grade la Sulina, Constanța-Dig și Sfântu Gheorghe Deltă. A fost ceață cu totul izolat în Transilvania precum și în nordul Olteniei și al Munteniei.

**LA BUCUREŞTI**

Valorile termice s-au situat în jurul mediilor multianuale specifice perioadei. Cerul a fost mai mult noros, iar vântul a suflat slab până la moderat. Temperatura maximă a fost de 5 grade la Afumați și 6 grade la Filaret și Băneasa, iar la ora 06.00 se înregistrau -4 grade la stația meteo Băneasa, -2 grade la Afumați și 0 grade la Filaret.

**3. Prognoza meteorologică în intervalul 08.02.2019, ora 08.00 –09.02.2019, ora 08.00**

**ÎN ŢARĂ**

Valorile termice se vor situa în jurul celor caracteristice perioadei în cea mai mare parte a țării. Cerul va fi variabil în nord-est, dar va avea înnorări temporare în rest, mai accentuate în regiunile sudice și sud-estice, unde cu totul izolat se vor semnala precipitații slabe, mixte. Vântul va sufla slab și moderat cu ușoare intensificări pe litoral. Temperaturile maxime se vor situa între -2 și 8 grade, iar cele minime între -8 și 0 grade, mai scăzute în depresiunile din estul Transilvaniei, spre -13 grade. Dimineața și noaptea, în zonele joase, izolat va fi ceață.

**LA BUCUREŞTI**

Valorile termice se vor situa în jurul celor caracteristice perioadei. Cerul va avea înnorări, iar vântul va sufla slab până la moderat. Temperatura maximă va fi de 4...5 grade, iar cea minimă de -4...-2 grade.

**4. Buletin nivometeorologic emis pentru perioada 07 februarie 2019 – 08 februarie 2019**

**Evoluția vremii în ultimele 24 de ore:**

Chiar dacă temperaturile au marcat o scădere față de zilele precedente, s-a menținut ușor mai caldă decât normalul termic al perioadei. Cerul a fost variabil, temporar noros. Vântul a suflat slab și moderat, cu unele intensificări trecătoare pe creste. Pe arii relativ extinse s-a semnalat ceață, asociată izolat și cu depunere de chiciură. În ultimele 24 de ore, în toate masivele, stratul de zăpadă a rămas relativ constant sau a scăzut ușor, în medie cu 1-3 cm (cu cel mult 4 cm la Cuntu).

**Grosimea stratului de zăpadă în 07.02.2019, ora 14:**

Carpații Meridionali: 225 cm la Bâlea-Lac, 166 cm Vf. Țarcu, 132 cm la Vf. Omu, 97 cm la Sinaia, 74 cm la Cuntu, 67 cm la Parâng, 63 cm la Păltiniș, 29 cm la Predeal, 19 cm la Fundata;

Carpații Orientali: 99 cm la Vf. Călimani, 93 cm la Vf. Lăcăuți, 90 cm la Bucin, 63 cm la Vf. Ceahlău-Toaca, 25 cm la Poiana Stampei, 24 cm la Iezer - Vf. Pietrosul Rodnei;

Carpații Occidentali: 97 cm la Stâna de Vale, 75 cm la Semenic, 71 cm la Vlădeasa 1400 m, 40 cm la Roșia Montana, 52 cm la Vf. Vlădeasa.

**Evoluţia vremii în intervalul 07.02.2019, ora 20.00 – 08.02.2019, ora 20.00:**

Vremea va fi apropiată de normalul termic al perioadei, în general cu temperaturi maxime pozitive doar la altitudini de sub 1400 m. Cerul va fi variabil. Vântul va sufla slab și moderat, cu unele intensificări temporare pe creste. Pe arii restrânse se va semnala ceață asociată izolat și cu depuneri de chiciură. Stratul de zăpadă va continua să scadă ușor în toate masivele.

**Peste 1800 m:** temperaturi minime: -10 la -6 gr.C; temperaturi maxime: -4 la 0 gr.C;

**Sub 1800 m:** temperaturi minime: -7 la -3 gr.C; temperaturi maxime: -2 la 1 gr.C.

**Stabilitatea şi evoluţia stratului de zăpadă în masivul Făgăraș: RISC ÎNSEMNAT (3)**

La peste 1800 m, stratul de zăpadă este parţial stabilizat, iar pe fondul temperaturilor negative care se vor înregistra, acesta nu va suferi modificări semnificative. Crusta de la suprafață s-a consolidat, iar mai ales pe versanții cu expoziție nordică rezistă la suprasarcini slabe. După orele amiezii, pe pantele însorite și cu înclinație mare, se mai pot declanșa spontan curgeri și avalanșe de suprafață. Avalanșe pot fi declanșate pe anumite pante mai înclinate, chiar și la supraîncărcări slabe. În zonele cu depozite de zăpadă însemnate, riscul de avalanșe este mai ridicat.

Sub 1800 m, datorită alternanței între umezirea diurnă și înghețul din timpul nopții, stratul de zăpadă s-a mai consolidat, însă pe pantele suficient de înclinate și în zonele cu depozite însemnate de zăpadă, se pot declanșa avalanșe la supraîncărcări. Mai ales sub 1400 m, unde temperaturile vor fi ușor pozitive după-masa, vor fi posibile avalanşe spontane de mici dimensiuni sau curgeri.

**Stabilitatea şi evoluţia stratului de zăpadă în masivul Bucegi: RISC ÎNSEMNAT (3)**

La altitudini mai mari de 1800 m, stratul de zăpadă este mediu stabilizat. La suprafața stratului de zăpadă se regăsesc cruste de gheață, care în zonele umbroase pot avea o rezistență mai ridicată. Pe pante cu înclinație suficent de mare, chiar și la supraîncărcări slabe, se pot declanșa avalanșe de dimensiuni mici și medii, iar în zonele cu depozite mai însemnate de zăpadă riscul este crescut.

La altitudini de sub 1800 m, pe pantele suficient de înclinate și în zonele cu depozite mai însemnate de zăpadă, stratul este mediu stabilizat, iar în aceste zone la supraîncărcări se pot declanșa avalanșe. Cu precădere pe pantele însorite sau la altitudini de sub 1400 m, unde temperaturile diurne vor avea valori ușor pozitive, se pot declanșa avalanșe de topire de mici dimensiuni sau curgeri.

**Stabilitatea şi evoluţia stratului de zăpadă în masivele Țarcu-Godeanu: RISC ÎNSEMNAT (3)**

La peste 1800 m, pe fondul temperaturilor negative, partea superioară a stratului de zăpadă s-a mai consolidat, iar la suprafață se formează cruste de gheață. Pe pante suficient de înclinate, chiar și la supraîncărcări slabe, se pot declanșa avalanșe de dimensiuni mici și medii, care pot să angreneze straturile superioare mediu stabilizate. În locurile adăpostite, unde sunt depozite mai însemnate de zăpadă, riscul este mai crescut.

Sub 1800 m, stratul este mediu stabilizat, iar la supraîncărcări pe pantele mai înclinate și pe văi, unde s-au acumulat depozite însemnate de zăpadă, se pot semnala avalanşe, inclusiv curgeri sau mici avalanșe de topire în zona 1000-1400 m.

**Stabilitatea şi evoluţia stratului de zăpadă în masivul Parâng – Șureanu: RISC ÎNSEMNAT (3))**

La peste 1800 m, stratul de zăpadă s-a mai consolidat și, în funcție de înclinarea pantei, este mediu sau puțin stabilizat. În aceste condiții, pe pantele suficient de înclinate chiar și la supraîncărcări slabe se pot declanșa avalanșe de mici dimensiuni sau în cazuri izolate de medii dimensiuni. În locurile adăpostite unde depozitele de zăpadă sunt însemnate, riscul de avalanșe este mai crescut.

Stratul s-a consolidat și la altitudini de sub 1800 m, iar avalanșe se pot declanșa doar pe pante mai înclinate și mai ales la supraîncărcări. La sub 1500 m și în zone expuse la soare, unde temperaturile vor deveni pozitive după-masa, se mai pot semnala curgeri și avalanșe spontane de mici dimensiuni.

**Stabilitatea şi evoluţia stratului de zăpadă în Munții Vlădeasa – Muntele Mare: RISC MODERAT (2)**

Stratul s-a tasat și compactat, devenind în general stabil, însă pe pantele suficient de înclinate și în zone cu acumulări însemnate de zăpadă, se mai pot semnala curgeri și avalanșe spontane de mici dimensiuni (mai ales sub 1400 m, unde temperaturile vor mai fi ușor pozitive după-masa), riscul fiind amplificat la supraîncărcări.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei): RISC ÎNSEMNAT (3)**

La peste 1800 m, scăderea ușoară a temperaturilor va favoriza formarea crustelor de gheață la suprafață și consolidarea în ansamblu a stratului de zăpadă, mai ales în partea superioară. La supraîncărcări oricât de slabe se pot declanșa avalanșe de dimensiuni mici sau izolat medii, care pot să angreneze pe pantele mai înclinate straturile superioare mediu stabilizate. În locurile adăpostite sunt depozite însemnate de zăpadă, iar aici riscul este mai crescut.

Sub 1800 m, stratul s-a mai consolidat, însă la supraîncărcări, pe pantele suficient de înclinate și în zonele cu depozite însemnate de zăpadă, se pot declanșa avalanşe de dimensiuni mici sau izolat medii. După-amiaza, se pot declanșa și spontan curgeri superficiale sau mici avalanșe de topire favorizate de insolație și de temperaturile ușor pozitive.

**Stabilitatea şi evoluţia stratului de zăpadă în Grupa Centrală a Carpaților Orientali (zona Munțiilor Călimani – Bistriței - Ceahlău): RISC ÎNSEMNAT (3)**

La peste 1800 m, temperaturile negative vor favoriza consolidarea ușoară a stratului și formarea crustelor de gheață la suprafață. Stratul este mediu stabilizat, iar pe pante suficient de înclinate, la supraîncărcări slabe, se pot declanșa avalanșe de dimensiuni mici sau izolat medii. În locurile adăpostite sunt depozite însemnate de zăpadă, iar aici riscul este crescut.

Sub 1800 m, datorită alternanței între umezirea diurnă și înghețul din timpul nopții, stratul s-a consolidat, însă pe pantele suficient de înclinate și în zonele cu depozite însemnate de zăpadă, se pot declanșa avalanșe la supraîncărcări. Mai ales sub 1400 m, unde temperaturile vor fi ușor pozitive după-masa, vor fi posibile și avalanşe spontane de mici dimensiuni sau curgeri superficiale.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 06.02.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**Garda Naţională de Mediu - Comisariatul Judeţean Constanţa** informează despre producerea unui incendiu, la data de 06.02.2019, în jurul orei 22:40, la o clădire dezafectată de pe strada Revoluţiei nr. 7 din municipiul Constanţa, judeţul Constanţa. Au ars circa 20 kg de deşeuri de hârtie şi carton şi 2 mp de duşumea din lemn. Incendiul a fost stins de către I.S.U. Constanţa.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 06.02.2019-07.02.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE